Անդորր. Բնության գրկում (կտավ)

Անդորր. Բնության գրկում, ՀԽՍՀ ժողովրդական նկարիչ Էդուարդ Իսաբեկյանի աշխատանքը՝ Հայաստանի ազգային պատկերասրահում։

Պատմություն 
Իր ստեղծագործություններում Իսաբեկյանը հաճախ է անդրադարձել Արփենիկ Նալբանդյանի կերպարին։ Վերջինիս կենդանության օրոք ու նրա մահվանից հետո կատարված կտավների և գրաֆիկական թերթերի շարքում առանձնանում է «Անդորր. Բնության գրկում» թեմատիկ դիմանկարը, որը համարվում է նկարչի առավել մեղմահունչ ու քնարական, հուզական նուրբ տրամադրությամբ և նվիրական զգացումներով համակված ստեղծագործություններից մեկը։

Նկարագրություն 
Կտավի դեղնամոխրագույն անորոշ միջավայրում՝ տնամերձ բակում կամ էլ գետափին, հազիվ նշմարվող ծառերի շվաքի ներքո պառկած-քնած է երիտասարդ գեղեցկադեմ և բարեկազմ կինը, հորիզոնաձիգ կտավի անկյունագծով պատկերված է մարմնի բնական դիրքը, բաց երկնագույն շապկի տակից թափանցող կիսամերկ կուրծքը։ Կտավն երաժշտական զուգորդումներ է առաջացնում. կտավում տիրող լռությունը կարծես «մեղեդիանում» է, դառնում մաքրահունչ նվագ, եղերերգ։ Իրականն ու անիրականը, հուշն ու երազը, անցյալն ու ներկան այստեղ համախառնվում, միաձուլվում են՝ ստեղծագործությանը տալով ոչ միայն պորտրետային կամ կենցաղային բնույթ, այլև այլաբանական իմաստ։

Ծանոթագրություններ

Արտաքին հղումներ 
 Էդուարդ Իսաբեկյանի պաշտոնական կայքը

Էդուարդ Իսաբեկյանի նկարներ
1976 նկարներ
Հայաստանի ազգային պատկերասրահի նկարներ
Կանայք կտավներում